ธ.ไทยเครดิตฯช่วยลูกค้าขยายเวลาผ่อนหนี้2ปี
ธ.ไทยเครดิตฯ ออกมาตรการช่วยเหลือผู้ประกอบการที่ได้รับผลกระทบจากไวรัส COVID-19


28 ก.พ. 2563

ธนาคารไทยเครดิต เพื่อรายย่อย จำกัด (มหาชน) ส่งความห่วงใยไปยังลูกค้าที่ได้รับผลกระทบจากการแพร่ระบาดของไวรัส COVID-19 และภัยแล้ง ออกมาตรการช่วยเหลือลูกค้าที่เป็นผู้ประกอบการเอสเอ็มอีและผู้ประกอบการรายย่อย พักชำระหนี้เงินต้น (Grace Period) พร้อมขยายเวลาการผ่อนชำระ สูงสุด 24 เดือน โดยพิจารณาเป็นรายกรณี เพื่อช่วยแบ่งเบาการชำระหนี้ให้สอดคล้องกับศักยภาพของลูกค้าในปัจจุบัน
พร้อมสนับสนุนเงินกู้เพิ่มเติมในโครงการ “เงินกู้ช่วยเหลือ SMEs สร้างไทย” เพื่อช่วยเหลือด้านเงินทุนและเสริมสภาพคล่องให้ลูกค้าสามารถดําเนินธุรกิจต่อไปได้ในช่วงเวลาที่ต้องเผชิญความท้าทายรอบด้าน
นายวิญญู ไชยวรรณ ประธานเจ้าหน้าที่บริหาร กล่าวว่า สถานการณ์การแพร่ระบาดของไวรัส COVID-19 และภัยแล้งส่งผลกระทบต่อเศรษฐกิจในประเทศเป็นอย่างมาก ธนาคารมีความห่วงใยลูกค้าที่ได้รับผลกระทบจากสถานการณ์ดังกล่าว โดยเฉพาะผู้ประกอบการที่ต้องเผชิญกับยอดขายที่ลดลง จึงออกมาตรการช่วยเหลือลูกค้าที่เป็นผู้ประกอบการเอสเอ็มอีและผู้ประกอบการรายย่อย โดยพักชำระหนี้เงินต้น (Grace Period) พร้อมขยายเวลาการผ่อนชำระ สูงสุด 24 เดือน โดยพิจารณาเป็นรายกรณี เพื่อปรับลดการชำระหนี้ให้สอดคล้องกับความสามารถในการชำระหนี้ของลูกค้าในปัจจุบัน
พร้อมสนับสนุนสินเชื่อเพิ่มเติม ซึ่งเป็นส่วนหนึ่งของโครงการ เงินกู้ช่วยเหลือ SMEs สร้างไทย วงเงินสูงสุด 5 ล้านบาท ผ่อนนานสูงสุด 8 ปี ค้ำประกันโดยบรรษัทประกันสินเชื่ออุตสาหกรรมขนาดย่อม (บสย.) เพื่อเป็นเงินทุนหมุนเวียนหรือเสริมสภาพคล่องให้ลูกค้าสามารถดำเนินธุรกิจต่อไปได้ ขอให้ลูกค้าทุกคนวางใจว่าธนาคารพร้อมช่วยเหลือและยืนหยัดอยู่เคียงข้างธุรกิจของลูกค้าเสมอ
ลูกค้าที่สนใจติดต่อธนาคารตั้งแต่วันที่ 4 มี.ค. 2563 ถึงวันที่ 30 ธ.ค. 2563 หรือจนกว่าจะมีประกาศเปลี่ยนแปลง